Bya Prossy Kalule
YASOOSE kulaalika bba nti singa kamutanda n’asussa essaawa 4.00 nga tannadda waka, tatawaana okumukonkona era asulirayo ddala.
Wilson Kabagambe nga musuubuzi mu katale ka Owino yasoose kulowooza nti bya kubalaata wabula kyamubuuseeko mukazi we Rose Basemera bwe yakutte ejjambiya n’amutema emikono n’amagulu ng’amulanga okuddanga awaka ekiro.
Kabagambe agamba nti Basemera yasoose kumukubira ssimu ng’amulaalika nga bw’atajja kumuggulira ng’ava mu bakazi abalala.
‘Olwatuuse awaka ne nkonkona omukazi eyasoose okwesisiggiriza okuggulawo kyokka bwe nnalemeddeko kwe kuggulawo. Ejjambiya yabadde agikwese mabega wa luggi era olwabadde okuyingira ennyumba n’antema emikono n’amagulu,’’ Kabagambe eyasangiddwa ku kitanda mu ddwaaliro e Mulago gy’ajjanjabirwa bwe yategeezezza.
Kabagambe agamba nti bino byabaddewo ku ssaawa 6:00 ez’ekiro e Nankulabye bwe yafunye obutakkaanya ng’omukazi agamba nti ayitirizza okutambula ekiro n’obwenzi.
Basemera yaggulawo omusango ku poliisi y’e Bukesa ku fayiro nnamba SD: 02/24/4/12.
tso_Latn lug_Latn lug_Latn lug_Latn lug_Latn lug_Latn lug_Latn